पाएं अपने शहर की ताज़ा ख़बरें और फ्री ई-पेपरडाउनलोड करें
कोटा। गुरुवार को भी आंधी और तेज हवाओं ने शहर को झकझोर दिया। दर्जनों पेड़ उखड़ गए, खेड़ारसूलपुर चौराहे पर वेयरहाउस की दीवार ढह गई, निर्माणाधीन मकान से चद्दर उड़ कर ऐसी गिरी कि सात लोग घायल हो गए। बिजली के लगभग दस खंभे उखड़ गए, जिससे कई इलाकों में अंधेरा छा गया।
सांगोद से आ रहे सांसद इज्यराज सिंह गिरते पेड़ों की चपेट में आने से बाल-बाल बचे। आधे घंटे की तेज बारिश से नए कोटा की सड़कों पर पानी भर गया। इससे तलवंडी का जाम नाला उफना उठा और पानी सड़कों तक फैल गया।
दोपहर बाद अचानक तेज अंधड़ चलने लगा। खेड़ारसूलपुर में इस दौरान आया चक्रवात छप्परों को उड़ाता हुआ आगे निकल गया। यहां बने वेयरहाउस की दीवार ढह गई। निर्माणाधीन मकान की चद्दर से घायल लोगों में से छह लोगों को कोटा इलाज के लिए लाया गया। पेड़ गिरने से खेड़ारसूलपुर से कैथून के बीच लगभग 10 पोल भी टूट गए।
30 किमी की रफ्तार से चली हवाएं
मौसम विभाग के निदेशक एसएस सिंह के अनुसार मौसम का बदलना प्री मानसून की सूचना है। 9 जून तक मानसून मुंबई में पहुंच रहा है। इसके बाद वह राजस्थान में प्रवेश करेगा। इससे पहले मौसम में बदलाव आ रहा है। कोटा में 15 जून के आसपास मानसून के आने की संभावना है। शाम को बरसात के दौरान 25 से 30 किलोमीटर की रफ्तार से हवाएं चली।
पांच डिग्री तक गिरा तापमान
बरसात के कारण 4 से 5 डिग्री तापमान गिर गया। मौसम विभाग के अनुसार गुरुवार को अधिकतम तापमान 44.2 डिग्री सेल्सियस रहा। दोपहर ढाई बजे यह 43.1 डिग्री था। बारिश के बाद शाम पांच बजे तापमान 39.8 डिग्री सेल्सियस रह गया। शाम को हवाओं की रफ्तार भी 25 किलोमीटर प्रति घंटा मापी गई है। न्यूनतम तापमान 31.7 डिग्री सेल्सियस दर्ज किया गया।
ओवरलोड लाइनें, फाल्ट चंबल पार तो बिजली गुल नए कोटा में
कोटात्न शहर में बिजली सप्लाई करने वाली लाइनें ओवरलोड हो चुकी हैं। इन्हें राहत देने के लिए यहां स्वीकृत तीन जीएसएस का निर्माण जल्द से जल्द होने जरूरत है। ऐसा न होने पर थोड़ी सी आंधी-बरसात पर ट्रिपिंग की समस्या आती रहेगी। एक इलाके में पेड़ गिरने से वहां तो बिजली गुल रहेगी ही, साथ ही दूसरे इलाके में भी अंधेरा छाया रहेगा। शहर में बिजली के लिए 11 केवी के 151 फीडर व 3100 ट्रांसफार्मर लगे हैं, इसके अलावा 33 केवीए के 20 सबस्टेशन हैं। इन पर लगभग एक हजार किलोमीटर की लाइनें बिछी हुई हैं, यह सभी लाइनें ओवरलोड चल रही हैं।
चार जीएसएस से हो रही है व्यवस्था: शहर में बिजली पहुंचाने के लिए चार जीएसएस बने हुए हैं। जिसमें गोपालमिल पर 132 केवीए, सकतपुरा में 220/132/33 केवीए, महावीरनगर में 132 केवीए तथा इंडस्ट्रियल एरिया में 132 केवीए जीएसएस शामिल हैं। यहां से निकलने वाली बिजली को स्ट्रेप डाउनग्रेड करके 33 केवी बनाया जाता है, जो 33 केवीए 20 सबस्टेशन पर पहुंचती है। यहां से इस बिजली को 11 केवीए में बदलकर 90 फीडरों पर भेजा जाता है
एक जगह ट्रिप तो पूरा सिस्टम प्रभावित
यह पूरा सिस्टम एक दूसरे से जुड़ा है, जैसे ही आंधी-तूफान के कारण कोई पेड़ जीएसएस से निकल रही लाइन पर गिरता है उससे पूरा सिस्टम प्रभावित हो जाता है। बुधवार की रात को सकतपुरा नदी पार से आ रही दोनों लाइनों पर पेड़ गिर गए। जिससे चंबल उद्यान से लेकर एयरोड्राम सर्किल व जेपी मार्केट तक की बिजली प्रभावित हो गई। इसी प्रकार नए कोटा में बिजली गुल रही। एक लाइन को पेड़ हटाकर चालू की तो नए कोटा में बिजली चालू हो गई लेकिन, सीएडी की तरफ चालू नहीं हो पाई।
ट्रिपिंग से मिलेगा छुटकारा
तीन जीएसएस के लिए जगह का चुनाव हो चुका है। इसमें पहला नयापुरा बिजली घर में जिसके लिए 40 करोड़ का प्रावधान किया गया है। दूसरा चंबल गार्डन के सामने सबस्टेशन में जिसके लिए 20 करोड़ तथा तीसरा खड़े गणेश जी के पीछे, जिस पर 15 करोड़ रुपए खर्च किए जाएंगे। जयपुर डिस्कॉम के एसई क्षेमराज मीणा का कहना है कि इनके बनने से शहर को बिजली ट्रिपिंग की समस्या से छुटकारा मिलेगा।
तस्वीरों में देखें आंधी और तेज हवाओं ने कैसे शहर को झकझोर दिया
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva hin_Deva bho_Deva hin_Deva hne_Deva hin_Deva hin_Deva bho_Deva hin_Deva hin_Deva hin_Deva hin_Deva zho_Hant eng_Latn